b'\n_START_ARTICLE_\nBobcatsss\n_START_PARAGRAPH_\nBOBCATSSS er et \xc3\xa5rlig, internasjonalt biblioteksymposium arrangert av studenter ved universiteter og h\xc3\xb8gskoler i Europa._NEWLINE_M\xc3\xa5lgruppen for symposiene er informasjonsarbeidere fra hele verden innen bibliotek- og informasjonsvitenskap._NEWLINE_Bobcatsss feiret sitt 20.-\xc3\xa5rs jubileum under konferansen i Amsterdam i januar 2012, med over fire hundre deltakere og et rekordstort antall foredrag, arbeidsseminarer og plakater. Tema for konferansen var mobile teknologier, Information in e-motion._NEWLINE_Tematisk fellesnevner for alle konferansene har v\xc3\xa6rt de utfordringer som bibliotekarer m\xc3\xb8ter i dagens informasjons- og kommunikasjonssamfunn, der bibliotekene f\xc3\xa5r stadig st\xc3\xb8rre konkurranse fra kommersielle akt\xc3\xb8rer. Bobcatsss er underlagt den europeiske organisasjonen EUCLID (European Association for Library and Information Education and Research). Hvert \xc3\xa5r samarbeider to eller tre universiteter og/eller h\xc3\xb8gskoler om arrangementet. B\xc3\xa5de \xc3\x98st-og Vest-Europa er representert blant arrang\xc3\xb8rene._NEWLINE_Norske bibliotekarstudenter har v\xc3\xa6rt med p\xc3\xa5 \xc3\xa5 organisere konferansene i 2001 (Vilnius, Litauen), i 2005 (Budapest, Ungarn), i 2011 (Szombathely, Ungarn), og i 2017 (Tammerfors, Finland)._NEWLINE_En viktig del av Bobcatsss-konferansene er nettverksbyggingen som skjer p\xc3\xa5 tvers av landegrensene og de sosiale tilstelninger som f\xc3\xb8lger med dette. Studentene arrangerer konferansene ut fra hva de bed\xc3\xb8mmer som s\xc3\xa6rlig aktuelle tema innen bibliotek- og informasjonsvitenskap-fagene. Bibliotekenes digitale utfordringer har v\xc3\xa6rt i fokus. Studentene er ansvarlige for planlegging, finansiering, markedsf\xc3\xb8ring og gjennomf\xc3\xb8ring av arrangementet. Konferansene har hatt stor faglig og sosial betydning for bibliotekarer og informasjonsarbeidere.\n_START_SECTION_\nHistorikk\n_START_PARAGRAPH_\nBakgrunnen for etableringen av Bobcatsss var kommunismens fall i \xc3\x98st-Europa. Prosessen som f\xc3\xb8rte til oppl\xc3\xb8sning av de kommunistiske regimene, startet i Ungarn i 1989. Ungarerne \xc3\xb8nsket vestlige kontakter og sammen med l\xc3\xa6rere og studenter fra Hogeschool van Amsterdam gjennomf\xc3\xb8rte Den ungarske bibliotekforening den f\xc3\xb8rste konferansen p\xc3\xa5 Buda slott, i Ungarns nasjonalbibliotek, i 1993. IFLA-nettverket spilte en viktig rolle for \xc3\xa5 knytte kontakter \xc3\xb8stover. Som stiftere av konferansen regnes Jelke Nijboer og Dr. Ruud Brujins fra h\xc3\xb8gskolen i Amsterdam og dav\xc3\xa6rende visedirekt\xc3\xb8r for Budapest folkebibliotek, Istv\xc3\xa1n Papp. For tjue \xc3\xa5r siden var det ikke s\xc3\xa5 vanlig med internasjonale utvekslingsprogrammer for studenter. Bobcatsss er p\xc3\xa5 den m\xc3\xa5ten en forl\xc3\xb8per for det europeiske Erasmus-programmet. De f\xc3\xb8rste seks \xc3\xa5rene, fra 1993 til 1998, ble konferansene arrangert i Budapest.\n_START_SECTION_\nNavnet\n_START_PARAGRAPH_\nAkronymet Bobcatsss er laget av de f\xc3\xb8rste bokstavene i h\xc3\xb8gskole-/universitetsbyene som var med \xc3\xa5 stifte Bobcatsss: Budapest, Oslo, Barcelona, Copenhagen, Amsterdam, Tammerfors, Stuttgart, Szombathely og Sheffield. Navnet assosieres med styrken til det nordamerikanske kattedyret \xc2\xabBobcat\xc2\xbb (R\xc3\xb8dgaupe - Lynx rufus). I de senere \xc3\xa5r har flere byer sluttet seg til Bobcatsss-nettverket: Bor\xc3\xa5s, Riga, Kharkiv, Moskva, Tallinn, Toru\xc5\x84, Warszawa, Sofia, Ljubljana, Krak\xc3\xb3w, Bratislava og Ankara. Den 21. Bobcatsss-konferansen vil bli avholdt i Ankara-Tyrkia i januar 2013 med tittelen: From Collections to Connections. Turning Libraries Inside Out. Arrang\xc3\xb8rene er studenter og l\xc3\xa6rere ved Hacettepe-Universitet i Ankara og ved Det Informationsvidenskabelige Akademi, IVA, i K\xc3\xb8benhavn.\n_START_SECTION_\nKvalitet\n_START_PARAGRAPH_\nEn s\xc3\xa5 stor konferanse vil ha bidrag av varierende kvalitet. Selv om Bobcatssskonferansene kan v\xc3\xa6re profesjonelt organisert, er de f\xc3\xb8rst og fremst en l\xc3\xa6ringsarena, der studenter og l\xc3\xa6rere f\xc3\xa5r trening i \xc3\xa5 utarbeide faglige innlegg, skrive og presentere dem p\xc3\xa5 engelsk. Tre uavhengige bed\xc3\xb8mmelseskomit\xc3\xa9er vurderer de innsendte sammendrag ut fra kriteriene: originalitet, relevans og presentasjon. De to f\xc3\xb8rste \xc3\xa5rene deltok ikke studentene med egne foredrag. P\xc3\xa5 den tredje, i 1995, deltok studenter med ca 20% av innleggene. P\xc3\xa5 konferansen i Amsterdam var 40% av de innsendte bidrag fra studenter. Halvparten av artiklene var basert p\xc3\xa5 samskriving (samforfatterskap) mellom studenter eller l\xc3\xa6rere og studenter. Studentbidragene, som ofte er forankret i bachelor-, master- eller prosjektoppgaver, kan v\xc3\xa6re innsiktsfulle og originale, med nye perspektiver. Innledningsforedragene (keynote) er som regel av h\xc3\xb8y kvalitet og mange arbeidsseminarer og plakatpresentasjoner bidrar til det faglige utbyttet. Kvaliteten p\xc3\xa5 de engelskspr\xc3\xa5klige presentasjonene har bedret seg de siste \xc3\xa5r. Ulik kulturell- og utdannelsesmessig bakgrunn bidrar til forskjeller i engelskkunnskapene til foredragsholderne fra \xc3\x98st- og Vest-Europa. En del av foredragene har blitt publisert i akademiske, fagfellevurderte bibliotektidsskrifter.'